google/wiki40b huggingface dataset:
Οθωμανοί Σουλτάνοι ελληνικής καταγωγής

Στην κρατική μηχανή της Οθωμανικής Αυτοκρατορίας υπηρέτησαν κατά καιρούς πολλοί Έλληνες φαναριώτες. Eίναι όμως λιγότερο γνωστό ότι αρκετοί Σουλτάνοι είχαν σύζυγο, μητέρα ή και γιαγιά γυναίκες ελληνικής καταγωγής, όπως ο Σουλτάνος Βαγιαζήτ. Πολλές φορές η επίδραση της Ελληνίδας συζύγου / μητέρας ήταν εμφανής στη συμπεριφορά του Οθωμανού Σουλτάνου.

Ο τίτλος «Βαλιντέ Σουλτάν»

H Βαλιντέ Σουλτάν ή μητέρα του Σουλτάνου ήταν ο επίσημος τίτλος της οθωμανικής αυτοκρατορίας, που κατείχε η μητέρα του Σουλτάνου εκείνου που κυβερνούσε την δεδομένη στιγμή. Η θέση της μέσα στην αυλή του Σουλτάνου ήταν η πλέον σημαντική, πιθανώς αμέσως μετά τον Σουλτάνο. Ως μητέρα του Σουλτάνου, σύμφωνα με την ισλαμική παράδοση -το δίκαιο της μητέρας είναι το δίκαιο του Θεού- επηρέαζε σημαντικά τις κρατικές υποθέσεις. 
Κατά τον 17ο αιώνα, περίοδος γνωστή ως το Σουλτανάτο των Γυναικών, μία σειρά ανικάνων ή ανήλικων Σουλτάνων ανύψωσε την δύναμη της Βαλιντέ Σουλτάνας σε ανώτατα επίπεδα. 
Η χριστιανή, γεννημένη στη Βενετία, Νουρμπανού Σουλτάν, σύζυγος του Σουλτάνου Σελίμ Β΄ και μητέρα του Σουλτάνου Μουράτ Γ΄ ήταν η πρώτη de facto αντιβασιλέας κατά την περίοδο 1574-1583. Η πιο ισχυρή από όλες τις Βαλιντέ Σουλτάν, στην ιστορία της Οθωμανικής Αυτοκρατορίας ήταν η Χριστιανή, Ελληνικής καταγωγής Κιοσέμ Σουλτάν. 
Καθώς η πλειονότητα των γυναικών του χαρεμιού του σουλτάνου ήταν σκλάβες, δεν ήταν δυνατόν να παντρευτούν τυπικά τον Σουλτάνο. Παρά ταύτα, σύμφωνα με το οθωμανικό οικογενειακό δίκαιο, τα παιδιά που είχαν γεννηθεί στο χαρέμι ήταν νόμιμα ακόμα κι αν η μητέρα τους ήταν παλλακίδα. Υπήρξε σημαντικός αριθμός Σουλτάνων που η μητέρα τους ήταν ελληνικής καταγωγής, κατείχαν επαξίως τον τίτλο της βαλιντέ σουλτάνας και επηρέασαν, σε διαφορετικό βαθμό, τον γιό τους στην λήψη αποφάσεων που αφορούσαν κρατικές υποθέσεις.
Οι Σουλτάνοι αυτοί είναι, με αλφαβητική σειρά, οι εξής.

Γιαχία (1585-1640)

Ο τρίτος γιος του Σουλτάνου Μεχμέτ Γ΄ και της πριγκίπισας Κομνηνής από την Τραπεζούντα. Βαπτίσθηκε χριστιανός ορθόδοξος. Πέρασε το μεγαλύτερο διάστημα της ζωής του ταξιδεύοντας στη Δυτική Ευρώπη πλέκοντας συνομωσίες για την ανατροπή του νεώτερου αδελφού του Αχμέτ και υποσχόμενος σε τέσσερις Πάπες ότι θα μετέτρεπε την Οθωμανική Αυτοκρατορία σε χριστιανικό κράτος εάν ανέβαινε στον Αυτοκρατορικό Θρόνο.
Λιγκ Καπ Βελγίου

Το Λιγκ Καπ Βελγίου ήταν μια ακόμα βελγική διοργάνωση κυπέλλου, με έπαθλο για τη νικήτρια την έξοδό της στο Κύπελλο Ιντερτότο. Όμως, οι πιο δημοφιλείς ομάδες αρνήθηκαν να πάρουν μέρος στη διοργάνωση και χρησιμοποιούσαν σε αυτή τις αναπληρωματικές ομάδες τους. Επιπλέον υπήρχε πολύ μικρό ενδιαφέρον από τους φιλάθλους, με συνέπεια τη διακοπή της διεξαγωγής του Λιγκ Καπ έπειτα από τρεις μόλις διοργανώσεις.
Χαρακίρι

Με την ονομασία Χαρακίρι, ή Σεπούκου, ονομάζεται ο ιαπωνικός τελετουργικός τρόπος αυτοκτονίας, ο οποίος καθιερώθηκε από τους Σαμουράι ως μοναδική επιτρεπτή διέξοδο σε περίπτωση ήττας ή ατίμωσής τους.
Κατά το τελετουργικό αυτό ο προς αυτοκτονία στρέφεται προς τον Ήλιο και γονατίζοντας σύρει το εγχειρίδιο του, το οποίο και στη συνέχεια καρφώνει στη κοιλιακή του χώρα. Ο αυτόχειρας Σαμουράι συνήθως αποκεφαλίζεται από ένα φιλικό πολεμιστή τη στιγμή του πόνου. Ο τρόπος αυτός φέρεται να αποτελεί κωδικοποιημένη ηθική συμπεριφορά από το λεγόμενο «μπουσίντο», το οποίο αποτελεί τον ηθικό κώδικα των Σαμουράι και γενικότερα της υψηλής ελίτ της ιαπωνικής κοινωνίας (μπούσι, δηλαδή αριστοκράτες-πολεμιστές), από τον 13ο ως τον 19ο αιώνα.
Βιβλιοθήκη του Αδριανού

Περιγραφή

Τμήμα της βιβλιοθήκης ήταν μεγάλη εσωτερική αυλή έκτασης 100 × 70 μέτρων, την οποία περιέβαλε εντυπωσιακό περιστύλιο. Το κυρίως κτίριο της βιβλιοθήκης είχε δύο αίθουσες, όπου οι επισκέπτες διάβαζαν, ή παρακολουθούσαν διαλέξεις. Η αίθουσα της βιβλιοθήκης ήταν μάλλον τριώροφη, ο τρίτος όροφος όμως δε σώζεται. Οι τοίχοι θεωρείται πως ήταν εξοπλισμένοι με ράφια συνολικής χωρητικότητας 18-20.000 περγαμηνών. Σήμερα σώζεται η δυτική άποψη του πρόπυλου με κίονες κορινθιακού ρυθμού.
Ο αρχαιολογικός χώρος βρίσκεται στην Αθήνα, στο Μοναστηράκι, βόρεια της Ακρόπολης. Μέσα στο μικρό μουσείο του εκτίθεται επίσης ρωμαϊκό κολοσσικό άγαλμα Νίκης του 1ου αιώνα π.Χ., που βρέθηκε στο χώρο.
Ακριβώς δίπλα στη βιβλιοθήκη υπάρχει το Τζαμί Τζισταράκη του 18ου αιώνα.

Ιστορική αναδρομή

Ο Αδριανός ήταν ένθερμος φιλέλληνας και γι' αυτό επισκεπτόταν συχνά την Αθήνα κατά την διάρκεια της εξουσίας του από το 117 ως το 138. Η βιβλιοθήκη ιδρύθηκε το 132. Εκτός από την βιβλιοθήκη ίδρυσε ακόμη πολλά άλλα κτίρια, διεύρυνε τη Ρωμαϊκή Αγορά και αποπεράτωσε τον Ναό του Ολυμπίου Διός. 
Το 267 η Βιβλιοθήκη καταστράφηκε κατά τη διάρκεια επιθέσεως των Ερούλων. Τα υπολείμματα ενσωματώθηκαν στο υστερορωμαϊκό τείχος. Το 412 ανακαινίστηκε με απόφαση του τότε Ρωμαίου διοικητή Ερκούλιου. Με την έλευση του Μεσαίωνα ο προστατευμένος από το υστερορωμαϊκό τείχος χώρος της βιβλιοθήκης γίνεται η καρδιά και το οικονομικό κέντρο της Μεσαιωνικής Αθήνας. Την ίδια εποχή θεμελιώθηκε χριστιανικός ναός στην εσωτερική αυλή, ο οποίος τον 7ο αιώνα διευρύνθηκε και έγινε βασιλική τρίκλητη εκκλησία. Η μετατροπή αυτή απέτρεψε την κατεδάφιση του κτιρίου. Τον 11ο αιώνα, στα ίδια θεμέλια κτίστηκε η Εκκλησία της Μεγάλης Παναγιάς, η οποία καταστράφηκε από πυρκαγιά το 1884.
Κατά τη διάρκεια της Τουρκοκρατίας η Βιβλιοθήκη του Αδριανού αποτελούσε την έδρα του Τούρκου Βοεβόδα. Το 1835 κτίσθηκε Οθωνικός Στρατώνας στο χώρο όπου στεγαζόταν το Βοεβοδαλίκι.
Στις 9 Αυγούστου του 1884 μετά από εμπρησμό αποτεφρώνονται τα εκατό και πλέον μικρομάγαζα που υπήρχαν στο παζάρι της Βιβλιοθήκης του Αδριανού καθώς και άλλα κτήρια της περιοχής. Επίσης καίγεται η Μεγάλη Παναγιά, η παλαιότερη εκκλησία της Αθήνας. Έτσι το γεγονός ότι η περιοχή της βιβλιοθήκης είναι πλέον άδεια από κτίσματα δίνει την κατάλληλη ευκαιρία ώστε να ξεκινήσουν αρχαιολογικές έρευνες στη περιοχή. Οι ανασκαφές στον χώρο ξεκίνησαν τη περίοδο 1885-1886 από την Εν Αθήναις Αρχαιολογική Εταιρεία, υπό την επίβλεψη των Στέφανου Κουμανούδη και Βίλελμ Ντέρπφελντ. Το 1950 οι έρευνες στον χώρο συνεχίστηκαν από τον Ιωάννη Τραυλό.
Βέρατρον το λευκόν

Περιγραφή

Το φυτό είναι πολυετές (perennial) βότανο, με δυνατό κάθετο ρίζωμα (rhizome), καλυμμένο με θήκες από υπολείμματα παλαιών φύλλων. Οι σωματώδεις, απλοί μίσχοι (stems) έχουν ύψος από 50 έως 175 εκατοστά. Έχει φύλλα χοντρά, πλατιά, προμήκη, ωοειδή ή λογχοειδή, με ισχυρές παράλληλες νευρώσεις, πτυχωτά και χνοώδη στο κάτω μέρος. Τα άνθη φύονται από τις μασχάλες μακρών βρακτίων κατά βότρυς, σχηματίζοντας μια ευρεία επάκρια φόβη μήκους περίπου 50 εκατοστών. Τα άνθη έχουν χρώμα λευκό, πρασινωπό ή κιτρινωπό. Η περίοδος ανθοφορίας είναι από Ιούνιο μέχρι Αύγουστο. Τα άνθη μυρίζουν πολύ έντονα ιδίως αν είναι εκτεθειμένα στον ήλιο. Το περιγόνιο είναι εξωτερικά χνουδωτό, με τμήματα προμήκη, δαντελωτά και είναι μακρότερο από τον ποδίσκο. Έχουν κατά λάθος εκληφθεί για την κίτρινη γεντιανή, Gentiana lutea, η οποία χρησιμοποιείται στα ποτά, με αποτέλεσμα τις δηλητηριάσεις.
Η ρεσβερατρόλη έχει απομονωθεί από το φυτό.

Χρήσεις

Η ρίζα του είναι πολύ δηλητηριώδης, με μια παραλυτική επίδραση στο νευρικό σύστημα. Σε δύο περιπτώσεις θανατηφόρας δηλητηρίασης από την κατανάλωση των σπόρων, οι τοξίνες βερατριδίνης (veratridine) και cevadine ήταν παρούσες στο αίμα. Το 1983, οι σκόνες φτερνίσματος, που παράγονταν από το βότανο στη Δυτική Γερμανία, προκάλεσαν σοβαρές δηλητηριάσεις στην Σκανδιναβία.

Ιστορία

Το 2014, υπήρξε ο ισχυρισμός ότι ο Μέγας Αλέξανδρος, θα μπορούσε να είχε δηλητηριαστεί με κρασί φτιαγμένο από Veratrum album. Προηγουμένως, πιστεύετο ότι η δηλητηρίαση οφειλόταν στο αρσενικό ή (κάποια μυθική πίστη) ότι το νερό του Στύγιου ποταμού, μπορεί να οδήγησε στο θάνατο τον Βασιλιά της Μακεδονίας.
Στην αρχαιότητα, ένα αποτελεσματικό εμετικό με βάση το λευκό ελλέβορο και ένα πικρό οβάλ σπόρο (που ο Hahneman πίστευε ότι ήταν ο σπόρος του Erigeron ή Senecio) αναμείχθηκε από τους ιατρούς της Αντίκυρας, μια πόλη της Φωκίδας στην Ελλάδα.
Ολλανδικές εκλογές Γερουσίας 2015

Εκλογές για την ανάδειξη της Γερουσίας διεξήχθησαν στις 26 Μαΐου 2015. Η Γερουσία αποτελείται από 75 μέλη και εκλέγεται από τα κοινοβούλια (States-Provincial) των 12 ολλανδικών επαρχιών, που εξελέγησαν άμεσα από τους πολίτες στις 18 Μαρτίου. Οι εκλεγμένοι γερουσιαστές ανέλαβαν καθήκοντα στις 9 Ιουνίου 2015. Η θητεία των μελών λήγει το 2019.

Προαπαιτούμενα

Δικαίωμα εκλογής στη Γερουσία έχουν όλοι οι πολίτες ολλανδικής υπηκοότητας, που δεν τους έχει αφαιρεθεί το δικαίωμα ψήφου και είναι ηλικίας τουλάχιστον 18 ετών.H Μποναίρ, η Σάμπα και ο Άγιος Ευστάθιος δεν ψήφισαν σε αυτές τις εκλογές, ελλείψει της συνταγματικής αναθεώρησης που χρειαζόταν ώστε να γίνει αυτό εφικτό.
39 Λαιτίσια

Φυσικά χαρακτηριστικά

Η διάμετρος της Λαιτίσιας είναι 149,5 χλμ. (διαστάσεις 219 × 142 χλμ. σύμφωνα με μία επιπρόσθηση στις 21 Μαρτίου 1998), ενώ η μάζα της εκτιμάται σε 3,5 τετράκις εκατομμύριο τόνους. Η μέση επιτάχυνση της βαρύτητας στον ισημερινό της Λαιτίσιας εκτιμάται σε 4,18 cm/sec² (234 φορές ασθενέστερη από την αντίστοιχη γήινη), ενώ η μέση ταχύτητα διαφυγής υπολογίζεται σε 79 m/sec (284 χιλιόμετρα την ώρα). Η μέση πυκνότητα της Λαιτίσιας είναι 2,0 gr/cm³.
Ο φασματικός τύπος της Λαιτίσιας είναι S (λιθώδης). Το γεωμετρικό άλβεδό της είναι 0,287 και η μέση θερμοκρασία στην επιφάνειά της εκτιμάται σε 115 βαθμούς C κάτω από το μηδέν. Η Λαιτίσια περιστρέφεται γύρω από τον εαυτό της σχετικώς γρήγορα: μία φορά κάθε 5 ώρες και 8 λεπτά.
Ζώσιμος Περιστάνος

Βιογραφία

Γεννήθηκε στις αρχές του 18ου αιώνα στην Κεφαλλονιά. Αφού διδάχτηκε τα ελληνικά γράμματα στην πατρίδα του, πήγε στην Πάντοβα και σπούδασε φιλοσοφία και θεολογία.

Συγγράμματα

Ενώ ήταν φοιτητής το 1730 έγραψε στα λατινικά το De Christo Pascha suum praemature atque in pane fermantato celebrante Dissertatio που μετετυπώθηκε στην Λειψία το 1737.
Ρανούλφ Β΄ της Ακουιτανίας

Βιογραφικά στοιχεία

Με τον θάνατο του βασιλιά της Γαλλίας Καρόλου του Παχύ, το 888, αυτοανακηρύχθηκε βασιλιάς της Ακουιτανίας, τίτλος που χάθηκε μετά τον θάνατό του. Μπορεί βέβαια να εξελέγη προσωρινός βασιλιάς της Ακουιτανίας και από την τοπική αριστοκρατία, αλλά μόνο τα χρονικά του Φούλντα (Annales Fuldenses) τον εμφανίζουν με τον συγκεκριμένο τίτλο. Αναφέρεται ότι είχε υπό την επιτήρηση του τον Κάρολο, νεώτερο γιο του βασιλιά της Γαλλίας Λουδοβίκου του τραυλού ενώ δεν υποστήριζε τον Όντο για βασιλιά. Δημιούργησε πολλές υποκομητείες και έκτισε ισχυρά φρούρια, προκειμένου να υπερασπίσει τα εδάφη του από τις επιδρομές των Βίκινγκ.

Κληρονόμοι

Με την νόμιμη σύζυγό του, Ερμενγάρδη (πέθανε το 935), απέκτησε έναν γιο, τον Ρανούλφ Γ΄, που τον διαδέχθηκε στο Πουατιέ. Είχε και έναν νόθο γιο, τον Εμπλ, που τον διαδέχθηκε στην Ακουιτανία, ενώ μετά τον θάνατο του Ρανούλφ Γ΄ πήρε και το Πουατιέ.
Στέλλα Κυριακίδου

Βιογραφικά στοιχεία

Η Στέλλα Κυριακίδου γεννήθηκε στην Λευκωσία στις 10 Μαρτίου 1956. Ομιλεί, πέρα από την ελληνική, και την αγγλική και τη γαλλική γλώσσα. Σπούδασε ψυχολογία στο Πανεπιστήμιο του Ρέντινγκ. Ακολούθησε μεταπτυχιακές σπουδές στο Πανεπιστήμιο του Μάντσεστερ και σπουδές παιδοψυχολογίας στο Ινστιτούτο Ψυχιατρικής, Ψυχολογίας και Νευροεπιστήμης. Επιπρόσθετα, παρακολούθησε ειδικά σεμινάρια για τις ψυχολογικές επιπτώσεις σε παιδιά και εφήβους με καρκίνο και λευχαιμία, τη βία στην οικογένεια, τις μαθησιακές δυσκολίες σε παιδιά και τη διασυνδετική συμβουλευτική ψυχιατρική σε γενικό παιδιατρικό νοσοκομείο. Ήταν εκπαιδεύτρια σε θέματα ασθενών με καρκίνο του μαστού και δικαιώματα των ασθενών σε ευρωπαϊκές οργανώσεις. Εργάζεται ως κλινική ψυχολόγος.
Είναι νυμφευμένη με τον Κίκη Κυριακίδη και έχει δύο υιούς.

Πολιτική διαδρομή

Την περίοδο 2004-2006 ήταν πρόεδρος της Ευρωπαϊκής Συνομοσπονδίας για τον Καρκίνο του Μαστού Europa Donna. Την περίοδο 2000-2015 ήταν πρόεδρος του Κυπριακού Φόρουμ Καρκίνου του Μαστού Europa Donna Κύπρου.  Την περίοδο 2010-2012 ήταν εκπρόσωπος ασθενών στην Ευρωπαϊκή Οργάνωση για τον καρκίνο. Από τις 28 Σεπτεμβρίου 2016 είναι πρόεδρος της Εθνικής Επιτροπής της Κύπρου για τον καρκίνο.
Από το 2006 είναι μέλος του Πολιτικού Γραφείου και του Ανωτάτου Συμβουλίου του ΔΗΣΥ. Από τον Μάιο του 2013 είναι αντιπρόεδρος του ΔΗΣΥ.
Εκλέχτηκε για πρώτη φορά βουλευτής στις βουλευτικές εκλογές του 2006 στην Εκλογική Περιφέρεια Λευκωσίας με τον ΔΗΣΥ. Επανεκλέχθηκε στις βουλευτικές εκλογές του 2011 και στις βουλευτικές εκλογές του 2016.
Ως βουλευτής, διετέλεσε αναπληρώτρια πρόεδρος της Κοινοβουλευτικής Επιτροπής Υγείας, πρόεδρος της Επιτροπής Κοινωνικών Υποθέσεων, Υγείας και Αειφόρου Ανάπτυξης της Κοινοβουλευτικής Συνέλευσης του Συμβουλίου της Ευρώπης (Ιανουάριος 2016-Οκτώβριος 2017) και πρόεδρος της Κοινοβουλευτικής Συνέλευσης του Συμβουλίου της Ευρώπης (Οκτώβριος 2017- Ιανουάριος 2018). Είναι πρόεδρος της Κοινοβουλευτικής Επιτροπής Ανθρωπίνων Δικαιωμάτων και Ίσων Ευκαιριών μεταξύ Ανδρών και Γυναικών, μέλος της Κοινοβουλευτικής Επιτροπής Εξωτερικών και Ευρωπαϊκών Υποθέσεων και της Κοινοβουλευτικής Επιτροπής Υγείας, επικεφαλής της αντιπροσωπίας της Βουλής στην Κοινοβουλευτική Συνέλευση του Συμβουλίου της Ευρώπης από το 2012 και μέλος του Προεδρείου της Κοινοβουλευτικής Συνέλευσης του Συμβουλίου της Ευρώπης από τον Ιανουάριο του 2016.
Το 2017 εξελέγη 30η Πρόεδρος της Κοινοβουλευτικής Συνέλευσης του Συμβουλίου της Ευρώπης.
Πρωτάθλημα καλαθοσφαίρισης Β΄ εθνικής κατηγορίας ανδρών 2018-2019

Βορράς

Η Κανονική Περίοδος του Πρωταθλήματος θα λάβει χώρα από τις 7 Οκτωβρίου 2018 μέχρι τις 19 Μαΐου 2019. Τα σωματεία που λαμβάνουν μέρος θα αναμετρηθούν μεταξύ τους ανά ζεύγη από δύο φορές. Η κλήρωση για την κατάρτιση του προγράμματος διεξήχθη στις 30 Ιουλίου 2018 στη Θεσσαλονίκη (περίπου ένα μήνα νωρίτερα σε σχέση με τις προηγούμενες χρονιές). Το πρόγραμμα και τα αποτελέσματα των αναμετρήσεων ακολουθούν παρακάτω:

Νότος

Η Κανονική Περίοδος του Πρωταθλήματος θα λάβει χώρα από τις 7 Οκτωβρίου 2018 μέχρι τις 19 Μαΐου 2019. Τα σωματεία που λαμβάνουν μέρος θα αναμετρηθούν μεταξύ τους ανά ζεύγη από δύο φορές. Η κλήρωση για την κατάρτιση του προγράμματος διεξήχθη στις 27 Ιουλίου 2018 στην Αθήνα (περίπου ένα μήνα νωρίτερα σε σχέση με τις προηγούμενες χρονιές). Το πρόγραμμα και τα αποτελέσματα των αναμετρήσεων ακολουθούν παρακάτω:
Γεωδαιτικό σημείο

Ως γεωδαιτικό σημείο χαρακτηρίζεται τοπικό σημείο στην επιφάνεια της Γης που έχει προσδιοριστεί γεωδαιτικά με γνωστές τις γεωδαιτικές του συντεταγμένες. Εκ του γεγονότος ότι ο προσδιορισμός τέτοιων σημείων γίνεται με τριγωνισμούς συχνά αναφέρονται και τριγωνομετρικά σημεία.
Τα γεωδαιτικά σημεία στην Ελλάδα σημαίνονται με βάθρα ή μικρούς κίονες διαμέτρου 20-30 εκατοστών και ύψους περίπου το ένα μέτρο.
Την επιμέλεια αυτών έχει η Γεωγραφική Υπηρεσία Στρατού
Λευκορωσικό λατινικό αλφάβητο

Το Λευκορωσικό λατινικό αλφάβητο ή Λατσίνκα (λευκορωσικά: лацінка, latsinka) είναι το κοινό όνομα των διάφορων ιστορικών αλφαβήτων για την γραφή της λευκορωσικής γλώσσας με το λατινικό αλφάβητο. Είναι παρόμοιο με το Σορβιανό αλφάβητο και ενσωματώνει χαρακτηριστικά του πολωνικού και τσεχικού αλφάβητου.
Landkreuzer P. 1000 Ratte

Χαρακτηριστικά

Σύμφωνα με την μελέτη το τανκ θα ήταν εξοπλισμένο με θωρακισμένο πύργο, δύο πολυβόλα των 28 εκ. ίδιου τύπου με τα πρωτεύοντα πολυβόλα των θωρηκτών Scharnhorst και Gneisenau. Εκτός αυτού είχε αντιαεροπορικά πολυβόλα 20 χιλ. και δύο αυτόματα MG 151/15 15 χιλ. Η θωράκισή του είχε πάχος 250 χιλ. Για κινητήρα ήταν προορισμένες δύο μηχανές ΜΑΝ υποβρυχίου ισχύος 6500 PS η κάθε μία. Εναλλακτικά θα είχε οχτώ κινητήρες Daimler-Benz ισχύος 2000 PS η κάθε μία. Οι μηχανές αυτές θα του έδιναν μια ταχύτητα 40 km/h ακόμα και σε ανώμαλο έδαφος.

Στρατιωτική άποψη

Το τανκ θα ήταν αδύνατο να χρησιμοποιηθεί σε μάχες. Η κινητικότητά του περιορίζονταν στα 13 με 16 PS/Tonne και προφανώς δεν θα επαρκούσε, ούτε και θα μπορούσε να αναπτύξει την προορισμένη ταχύτητα. Λόγω της μεγάλης μάζας και των μεγάλων διαστάσεών του ήταν αδύνατο να διασχίσει δρόμους, γέφυρες ή και οικισμούς, και γι' αυτό η μεταφορά του θα έπρεπε να γίνεται με ακόμα πιο βαριά μεταφορικά μέσα (φορτηγά, βαγόνια τραίνου, κλπ.) Η πολυδάπανη κατασκευή του καθώς και η τρομερή κατανάλωση καυσίμων ήταν επιπλέον μειονεκτήματα.
Μία φανταστική γυναίκα

Πλοκή

Η Μαρίνα είναι μία τρανς γυναίκα που έχει σχέση με τον Ορλάντο και είναι τραγουδίστρια. Τη νύχτα των γενεθλίων της, γυρνούν στο σπίτι του και ξαφνικά εκείνος αισθάνεται αδιαθεσία. Η Μαρίνα αποφασίζει να τον πάει στον νοσοκομείο. Πριν μπουν στο ασανσέρ, ο Ορλάντο πέφτει από τη σκάλα και χτυπά στο σώμα και στο κεφάλι.
Όταν πηγαίνουν στο νοσοκομείο, οι γιατροί ανακαλύπτουν ότι πέθανε από ανεύρυσμα. Από τότε και έπειτα, η Μαρίνα αντιμετωπίζεται με δυσπιστία από το προσωπικό του νοσοκομείου. Στη συνέχεια, η Μαρίνα από τη στενοχώρια της φεύγει από το νοσοκομείο τρέχοντας. Καλεί τον αδερφό του Ορλάντο, τον Γκάμπο, για να του εξηγήσει τι συνέβη. Στο νοσοκομείο, συναντιούνται η Μαρίνα με τον Γκάμπο για πρώτη φορά, ενώ εκεί βρίσκεται και η αστυνομία για να εξετάσει την υπόθεση.
Την επόμενη μέρα, στο εστιατόριο που δουλεύει η Μαρίνα, έρχεται μία υπάλληλος του τμήματος σεξουαλικών εγκλημάτων, η Αντριάνα, και της κάνει προσβλητικές ερωτήσεις σχετικά με εκείνη και τον Ορλάντο. Ο γιος του Ορλάντο, ο Μπρούνο, έρχεται στο σπίτι και της λέει να φύγει, ενώ της μιλάει υποτιμητικά και της λέει πως θα πάρει το σκυλί του Ορλάντο, την Ντιάμπλα. Παράλληλα, την καλεί η πρώην σύζυγος του Ορλάντο, η Σόνια, και της λέει να της αφήσει το αμάξι. Όταν οι δύο γυναίκες συναντιούνται, η Σόνια της απαγορεύει να πάει στην αγρυπνία και στην κηδεία.
Μετά, συναντά την Αντριάνα, που την πληροφορεί ότι θα την εξετάσουν σωματικά, για να αποδειχθεί αν έχει ή όχι τραύματα. Εκείνη δεν δέχεται, όμως την απειλεί ότι αν δεν το κάνει, η υπόθεση θα πάει στον εισαγγελέα. Τότε, το δέχεται και την αναγκάζουν να γδυθεί και να την βγάλουν φωτογραφίες.
Η Μαρίνα πηγαίνει στην αγρυπνία, όπου η οικογένεια του Ορλάντο τη διώχνει. Ο Γκάμπο της λέει πως θεωρεί ότι έχει δικαίωμα να παραστεί στην κηδεία και την πληροφορεί πως ήταν επιθυμία του Ορλάντο να αποτεφρωθεί, κάτι που η Σόνια δεν ξέρει. Μετά από λίγο, ο Μπρούνο με άλλους δύο βάζουν στο αυτοκίνητο τη Μαρίνα και την εξευτελίζουν για να της στείλουν ένα μήνυμα.
Στην κηδεία, η Μαρίνα πηγαίνει και επιστρέφει στην οικογένεια τα κλειδιά με αντάλλαγμα την Ντιάμπλα, ενώ επιτίθεται στον Μπρούνο και τη Σόνια. Στη συνέχεια, πηγαίνει στο αποτεφρωτήριο και αποχαιρετά τον Ορλάντο. Στη συνέχεια, ανακαλύπτει ότι κάτι κλειδιά που είχε βρει ήταν από το ντουλαπάκι του Ορλάντο στη σάουνα, στο οποίο όμως δε βρίσκει τίποτα.
Μήνες αργότερα, η Μαρίνα έχει ξανά την Ντιάμπλα και μένει σε ένα μικρό σπίτι. Στο τέλος, ανεβαίνει στη σκηνή και τραγουδάει όπερα.

Βραβεία/Διακρίσεις

Η ταινία κέρδισε την Αργυρή Άρκτο καλύτερου σεναρίου, το Βραβείο Teddy και απέσπασε Ειδική Μνεία της Οικουμενικής Επιτροπής στο φεστιβάλ του Βερολίνου.
Κέρδισε το Όσκαρ Καλύτερης Ξενόγλωσσης Ταινίας στα 90ά βραβεία Όσκαρ και ήταν υποψήφια για τη Χρυσή Σφαίρα Καλύτερης Ξενόγλωσσης Ταινίας.
Επίσης, κέρδισε το Βραβείο Γκόγια Καλύτερης Ιβηροαμερικανικής Ταινίας.
273 Άτροπος

Φυσικά χαρακτηριστικά

Η μέση διάμετρος της Ατρόπου εκτιμάται σε 29 χιλιόμετρα. Ο φασματικός της τύπος δεν είναι γνωστός, ενώ το άλβεδό της είναι 0,162. Η Άτροπος περιστρέφεται γύρω από τον εαυτό της μία φορά κάθε 20 ώρες.
Αναστασία Παντούση

Πρώτα Χρόνια

Γεννήθηκε στην Αθήνα το 1991 όπου και μεγάλωσε. Ολοκλήρωσε τις σπουδές της σε μουσικό σχολείο ενώ σε ηλικία 18 ετών ξεκίνησε τις σπουδές της ως νηπιαγωγός. Κατά τη διάρκεια των σπουδών της αποφάσισε να ασχοληθεί επαγγελματικά με την υποκριτική ξεκινώντας σπουδές και σε αυτό το αντικείμενο. Οι πρώτες της δουλειές ήταν στο θέατρο συμμετέχοντας σε παιδικές παραστάσεις.

Τηλεοπτικές δουλειές

Το καλοκαίρι του 2014 πέρασε από ένα casting για την νέα καθημερινή σειρά του ANT1 Οι Συμμαθητές σε σκηνοθεσία Βασίλη Θωμόπουλου. Τελικά κέρδισε μία θέση στο βασικό καστ του πρώτου κύκλου της σειράς υποδυόμενη την Σοφία Λινάρδου, κάνοντας το ντεμπούτο της στην τηλεόραση. Στις αρχές του 2015 έγινε γνωστό πως θα πρωταγωνιστήσει στην ταινία της Lacta Κάνε το βήμα που έκανε πρεμιέρα στις 14 Φεβρουαρίου του ίδιο έτους, παίζοντας μαζί με τον Σταύρο Σβήγκο και την Αλεξάνδρα Ταβουλάρη. Τη σεζόν 2016-2017 είχε ένα από τους πρωταγωνιστικούς ρόλους στη δραματική σειρά Σαν Οικογένεια που προβλήθηκε για μία σεζόν από τον τηλεοπτικό σταθμό Alpha Κύπρου. Την ίδια χρονιά επανεμφανίστηκε στους Συμμαθητές δύο χρόνια μετά την αποχώρησή της από τη σειρά συνεχίζοντας την παρουσία της ως την ολοκλήρωση της. Το 2017 εντάχθηκε στο βασικό καστ του δεύτερου κύκλου της καθημερινής σειράς Έλα στη θέση μου στο ρόλο της Βασιλίνας Σουλτς. Η συνεργασία της με τη σειρά συνεχίστηκε και για τον τρίτο κύκλο επεισοδίων.
Τον Μάιο του 2019, έγινε γνωστό πως θα πρωταγωνιστήσει στην ιστορική σειρά του Μανούσου Μανουσάκη Κόκκινο Ποτάμι που θα προβληθεί τη σεζόν 2019-2020 από τον τηλεοπτικό σταθμό Open TV.
Εθνόσημο του Νεπάλ

Το εθνόσημο του Νεπάλ υιοθετήθηκε στις 30 Δεκεμβρίου 2006 και τα κύρια μέρη του είναι η Σημαία του Νεπάλ και το όρος Έβερεστ .
Το εθνόσημο άλλαξε στη διάρκεια της περιόδου της συμφιλίωσης, έπειτα από τον Εμφύλιο Πόλεμο στο Νεπάλ. Ειδικότερα, περιέχει μια σημαία του Νεπάλ, το Όρος Έβερεστ, πράσινους λόφους που συμβολίζουν τις λοφώδεις περιοχές του Νεπάλ και κίτρινο χρώμα, το οποίο συμβολίζει το γόνιμο έδαφος, μια γυναίκα και έναν άνδρα να δίνουν τα χέρια (σύμβολο της ισότητας των δύο φύλων) και μια γιρλάντα από ροδόδεντρα (εθνικό λουλούδι). Πάνω από αυτό είναι μια άσπρη σιλουέτα, στο σχήμα του Νεπάλ. Στη βάση του σχεδίου βρίσκεται μια κόκκινη περγαμηνή, η οποία φέρει το εθνικό ρητό στα σανσκριτικά: जननी जन्मभूमिश्च स्वर्गादपी गरीयसी (jananī janmabhūmiśca svargādapi garīyasī), το οποίο σημαίνει "Η μητέρα και η Μητέρα Πατρίδα είναι σημαντικότερα από τον παράδεισο".
Έρως και Ψυχή (Μουσεία Καπιτωλίου αρ. 408)

Προέλευση του ευρήματος

Το έργο βρίσκεται σε ιδιωτική συλλογή από το έτος 1749.

Περιγραφή

Παρουσιάζει μια τρυφερή σκηνή μεταξύ δύο παιδιών που αγκαλιάζονται με αγάπη και ανταλλάσσουν ένα φιλί. Το αγοράκι είναι εντελώς γυμνό, ενώ το κοριτσάκι φοράει μανδύα που είναι δεμένος κόμπο στη μέση της. Τα δύο παιδιά στέκουν όρθια, το αγοράκι με το αριστερό πόδι μπροστά, το κοριτσάκι με το δεξί γόνατο μπροστά. Οι κορμοί και των δύο είναι στραμμένοι προς τον θεατή, ενώ οι ώμοι και τα πρόσωπα είναι στραμμένα προς αλλήλους για χάρη της κοινής συνάντησης. Η τρυφερή σκηνή γίνεται εντονότερη από τη στάση των χεριών, αφού το κοριτσάκι αγκαλιάζει το αγόρι και με τα δύο χέρια, ενώ αυτός με το δεξί της χαϊδεύει το μάγουλο, και το κεφάλι με το αριστερό.

Ερμηνεία

Το έργο είναι παραλλαγή του μύθου του Έρωτα και της Ψυχής του Απουλήιου, αν και η συνηθισμένη εκδοχή θέλει τους δύο χαρακτήρες με φτερούγες, τον Έρωτα με φτερά πουλιού, την Ψυχή με φτερά πεταλούδας. Επειδή τα εικονιζόμενα πρόσωπα εδώ είναι άπτερα, αρχικά το έργο ερμηνεύτηκε ως απλή σκηνή παιδικού έρωτα. Σήμερα επικρατεί η ερμηνεία του Έρωτα και της Ψυχής, διότι είναι γνωστά και άλλα παρόμοια αντίγραφα, στα οποία τα φτερά δεν λείπουν.
Η παιδική παραλλαγή ετούτη ερμηνεύεται ως αλληγορική εικόνα της λύτρωσης της ψυχής δια της αγάπης. Η χρήση της παιδικής ηλικίας λειτουργεί ως μεταφορικό μέσο της ιδέας της ιδανικής αγνότητας και αθωότητας που αντικατοπτρίζεται στην αγάπη, σύμφωνα με τον μύθο της ψυχής όπως μας τον παρουσιάζει ο Πλάτωνας στον Φαίδρωνα του 4ου αιώνα π.Χ.

Ιστορική τοποθέτηση

Το έργο είναι κατασκευή κάποιου Ρωμαίου γλύπτη που αντέγραψε κάποιο αρχαιότερο ελληνικό γνήσιο. Το ελληνικό γνήσιο χρονολογείται στα τέλη του 2ου με αρχές του 1ου αιώνα π.Χ.